Neuvoston asetuksen (ETY) N:o 2408/92 4 artiklan 1 kohdan a alakohdan mukainen komission tiedonanto

Tietylle säännölliselle lentoliikenteelle Portugalissa asetettujen julkisen palvelun velvoitteiden muuttaminen

(2001/C 271/03)

(ETA:n kannalta merkityksellinen teksti)

1. Portugalin hallitus on päättänyt muuttaa neuvoston asetuksen (ETY) N:o 2408/92 4 artiklan 1 kohdan a alakohdan mukaisesti seuraavilla reiteillä harjoitetulle säännölliselle lentoliikenteelle asetettuja julkisen palvelun velvoitteita 1 päivästä tammikuuta 2002:

- Lissabon-Ponta Delgada-Lissabon,

- Lissabon-Terceira-Lissabon,

- Lissabon-Horta-Lissabon,

- Funchal-Ponta Delgada-Funchal,

- Porto-Ponta Delgada-Porto.

2. Julkisen palvelun velvoitteet ovat seuraavat:

- Lentojen vähimmäismäärät:

- reitillä Lissabon-Ponta Delgada-Lissabon 24 edestakaista lentoa viikossa kesäkuusta syyskuuhun ja kuusitoista edestakaista lentoa viikossa (joista yksi voidaan yhdistää Porton kanssa) lokakuusta toukokuuhun siten, että päivittäin lennetään vähintään kaksi yhteyttä koko vuonna,

- reitillä Lissabon-Terceira-Lissabon kaksi edestakaista lentoa päivässä kesäkuusta syyskuuhun ja yksi edestakainen lento päivässä lokakuusta toukokuuhun,

- reitillä Lissabon-Horta-Lissabon seitsemän edestakaista lentoa viikossa kesäkuusta syyskuuhun ja viisi edestakaista lentoa viikossa lokakuusta toukokuuhun,

- reitillä Funchal-Ponta Delgada-Funchal kaksi edestakaista lentoa viikossa kesäkuusta syyskuuhun ja yksi edestakainen lento päivässä lokakuusta toukokuuhun,

- reitillä Porto-Ponta Delgada-Porto kolme edestakaista lentoa viikossa kesäkuusta syyskuuhun ja kaksi edestakaista lentoa päivässä lokakuusta toukokuuhun; niistä yksi voidaan yhdistää Lissabonin kanssa.

- Aikataulut

Aikataulujen suhteen on otettava huomioon lentoasemien aukioloajat.

- lennot on suoritettava kello 6.30 (lähtö lähtöpaikasta) ja 0.30 (saapuminen määränpäähän) välillä paikallista aikaa, ja Lissabonin ja Ponta Delgadan välillä sekä Lissabonin ja Terceiran välillä on oltava vähintään yksi yhteys päivässä kello 8.00 ja 21.00 välillä, ja vähintään kolmena päivänä viikossa yksi yhteys on lennettävä kello 13.00 mennessä,

- kesäkuusta syyskuuhun edellä mainitut aikataulut voidaan ylittää 30 minuutilla asianmukaisin perustein.

Lennot on jaettava tasaisesti edellä mainittujen kellonaikojen välillä, kun päivässä lennetään useampia lentoja.

- Kapasiteetti

Viikottaisen kapasiteetin on oltava vähintään:

- reitillä Lissabon-Ponta Delgada-Lissabon 7700 matkustajapaikkaa ja 160 tonnia rahtia ja postia huhtikuusta lokakuuhun sekä 5600 paikkaa ja 150 tonnia rahtia ja postia marraskuusta maaliskuuhun,

- reitillä Lissabon-Terceira-Lissabon 3600 matkustajapaikkaa ja 90 tonnia rahtia ja postia huhtikuusta lokakuuhun sekä 2900 paikkaa ja 85 tonnia rahtia ja postia marraskuusta maaliskuuhun,

- reitillä Lissabon-Horta-Lissabon 1250 matkustajapaikkaa ja 15 tonnia rahtia ja postia huhtikuusta lokakuuhun sekä 750 paikkaa ja 15 tonnia rahtia ja postia marraskuusta maaliskuuhun,

- reitillä Funchal-Ponta Delgada-Funchal 390 matkustajapaikkaa huhtikuusta lokakuuhun ja 260 paikkaa marraskuusta maaliskuuhun,

- reitillä Porto-Ponta Delgada-Porto 840 matkustajapaikkaa huhtikuusta syyskuuhun ja 560 paikkaa lokakuusta maaliskuuhun,

Kun matkustajapaikkojen käyttöaste tietyllä reitillä ja IATAn liikennekaudella on keskimäärin yli 75 % liikennöitsijöiden tarjoamasta kokonaiskapasiteetista, tarjottavaa kapasiteettia on lisättävä seuraavalla vastaavalla kaudella vähintään sellaisella määrällä, että siinä otetaan huomioon ero kyseiseen enimmäisprosenttimäärään.

- Lisäkapasiteetti

Joulun ja uuden vuoden sekä pääsiäisen aikaan on tarjottava kumpanakin aikana vähintään seuraava lisäkapasiteetti:

- reitillä Lissabon-Ponta Delgada-Lissabon 2000 paikkaa,

- reitillä Lissabon-Terceira-Lissabon 2000 paikkaa,

- reitillä Lissabon-Horta-Lissabon 1500 paikkaa.

Huippukaudella on tarjottava vähintään seuraava lisäkapasiteetti viikossa:

- reitillä Lissabon-Ponta Delgada-Lissabon 1600 paikkaa kesäkuussa ja syyskuussa sekä 4800 paikkaa heinäkuussa ja elokuussa,

- reitillä Lissabon-Terceira-Lissabon 1600 paikkaa kesäkuussa ja syyskuussa sekä 2600 paikkaa heinäkuussa ja elokuussa,

- reitillä Lissabon-Horta-Lissabon 500 paikkaa kesäkuussa ja syyskuussa sekä 1240 paikkaa ja 5 tonnia rahtia ja postia heinäkuussa ja elokuussa,

- reitillä Funchal-Ponta Delgada-Funchal 260 paikkaa syyskuussa sekä 390 paikkaa heinäkuussa ja elokuussa,

- reitillä Porto-Ponta Delgada-Porto 280 paikkaa syyskuussa sekä 840 paikkaa heinäkuussa ja elokuussa,

Jos liikenne keskeytetään väliaikaisesti ennalta aavistamattomien olosuhteiden, ylivoimaisen esteen tai muiden syiden takia, suunniteltua kapasiteettia on lisättävä vähintään 60 prosenttia siitä lähtien, kun toiminta voidaan aloittaa uudelleen ja siihen saakka, kunnes lentojen keskeytyksen takia muodostunut liikenneruuhka on saatu purettua.

Rahti, posti mukaan luettuna, kuljetetaan tällöin vähintään samalla viikottaisten lentojen määrällä kuin matkustajaliikenne.

- Käytettyjen ilma-alusten luokka

Lentoliikenne on hoidettava sopivilla suihkuturbiinikoneilla. Lisäksi Hortan lentokenttää käytettäessä on noudatettava julkaisussa "Aeronautical Information of Portugal" (AIP) esitettyjä vaatimuksia.

- Hinnat

Hinnastoon on kuuluttava:

a) turistiluokan viitehinta ilman rajoituksia:

i) Lissabonin sekä Ponta Delgadan, Hortan ja Terceiran välillä 61400 Portugalin escudoa (307 euroa) edestakaiselta lennolta;

ii) Porton ja Ponta Delgadan välillä 61400 Portugalin escudoa (307 euroa) edestakaiselta lennolta;

iii) Funchalin ja Ponta Delgadan välillä 43600 Portugalin escudoa (218 euroa) edestakaiselta lennolta;

b) valikoima kysynnästä riippuvia erikoishintoja, joille voidaan asettaa erilaisia ehtoja (ekskursiohinta jne.), ja joihin on kuuluttava vähintään yksi Pex-hinta seuraavasti:

i) 38500 escudoa (193 euroa) edestakaisesta lennosta mantereen ja Azorien välillä;

ii) 28100 escudoa (141 euroa) edestakaisesta lennosta Funchalin ja Azorien välillä,

c) alennushinta Azorien autonomisen alueen asukkaille ja opiskelijoille, joiden kotipaikka sijaitsee Azorien autonomisella alueella ja jotka opiskelevat muualla Portugalin alueella tai päinvastoin. Nämä hinnat ovat seuraavat:

i) asukkaille 32200 escudoa (161 euroa) edestakaisesta lennosta Azorien ja mantereen välillä;

ii) opiskelijoille 25000 escudoa (125 euroa) edestakaisesta lennosta Azorien ja mantereen välillä;

iii) opiskelijoille 17600 escudoa (88 euroa) edestakaisesta lennosta Ponta Delgadan ja Funchalin välillä;

d) rahtihinnat mantereen ja Azorien autonomisen alueen välillä:

>TAULUKON PAIKKA>

e) matkustaja- ja rahtihinnat lennoilla, joiden lähtö- tai tulopaikka on jokin Azorien autonomisen alueen lentokenttä, josta ei ole suoraa yhteyttä manner-Portugaliin tai Funchaliin, ovat samat kuin edellä mainituilla lennoilla; matkat manner-Portugalin ja Azorien autonomisen alueen välillä rajoitetaan kahteen lentolippukuponkiin (yksi kumpaankin suuntaan) ja matkat Azorien autonomisen alueen sisällä kolmeen lentolippukuponkiin.

- kaksi lentolippukuponkia muille kuin asukkaille,

- kolme lentolippukuponkia asukkaille ja opiskelijoille,

- lukuun ottamatta lentoa Corvoon, jolloin hyväksytään yksi lentolippukuponki enemmän, jos ei ole päivittäistä yhteyttä.

Kohdassa e tarkoitetuissa tapauksissa niistä kustannuksista, jotka liittyvät Azorien autonomisen alueen sisällä harjoitettavaan liikenteeseen sovellettaviin hintoihin, vastaa se lentoliikenteen harjoittaja, joka harjoittaa lentoliikennepalveluja näiden velvoitteiden mukaisesti.

"No-show"-tapauksessa voidaan määrätä seuraamus, joka ei saa olla suurempi kuin 10 % turistiluokan viitehinnasta.

Hinnat tarkistetaan vuosittain automaattisesti 1 päivänä huhtikuuta vuodesta 2002 alkaen julkaisussa Grandes Opções do Plano julkaistun edellisen vuoden kuluttajahintojen nousun perusteella. INAC ilmoittaa uudet hinnat kyseisten reittien lentoliikenteen harjoittajille 28. helmikuuta mennessä. Se ilmoittaa ne myös Euroopan komissiolle, ja hinnat tulevat voimaan sen jälkeen kun ne on julkaistu Euroopan yhteisöjen virallisessa lehdessä. Asukkaisiin sovellettava hinta ei saa missään tapauksessa ylittää 60 prosenttia turistiluokan viitehinnasta.

Nämä julkisen palvelun velvoitteet eivät estä tekemästä Interline-sopimuksia muiden lentoliikenteen harjoittajien kanssa hinnoista Lissabonin, Porton ja Funchalin välillä kumpaankin suuntaan.

Jos mainituilla reiteillä toimii useita lentoliikenteen harjoittajia, niiden pitäisi tehdä keskenään sopimuksia, joiden ansiosta miltä tahansa Azorien autonomisen alueen lentoasemalta tulevat (tai mille tahansa niistä menevät) matkustajat, joiden käytettävissä ei ole suoraa yhteyttä Portugalin mannermaalle tai Funchaliin, voivat yhdistää eri lentoliikenteen harjoittajien lentoja.

- Palvelujen jatkuvuus ja täsmällisyys

Lukuun ottamatta tilanteita, joissa on kysymys ylivoimaisesta esteestä, suoraan lentoliikenteen harjoittajasta johtuvista syistä peruutettujen lentojen määrä ei saa ylittää kahta prosenttia suunnitelluista lennoista kullakin IATA:n lentoliikennekaudella.

Lukuun ottamatta tilanteita, joissa on kysymys ylivoimaisesta esteestä, suoraan lentoliikenteen harjoittajasta johtuvista syistä aiheutuvia yli 15 minuutin myöhästymisiä saa esiintyä enintään 15 prosentissa lennoista.

Suunniteltu lentoliikenne on taattava vähintään yhdeksi kalenterivuodeksi, ja se voidaan keskeyttää vain antamalla irtisanomisilmoitus kuusi kuukautta aikaisemmin lukuun ottamatta edellä mainittuja poikkeuksia.

- Lentojen myynti

Lentojen myynnissä on käytettävä vähintään yhtä tietokonepohjaista paikanvarausjärjestelmää.

- Postipalvelu

Yleisten postipalvelujen harjoittajan lähettämien postilähetysten kuljetuksen on täytettävä kyseistä yleistä palvelua koskevat vaatimukset ja muut sille laissa asetetut vaatimukset.

3. Ottaen huomioon kyseisten reittien merkitys ja erityisluonne, koska ne palvelevat erityisen syrjäisiä seutuja, sekä palvelujen jatkuvuuteen liittyvät poikkeukselliset erityisvaatimukset, yhteisön liikenteenharjoittajille ilmoitetaan seuraavaa:

- lentoliikenteen harjoittajien, jotka aikovat aloittaa liikennöinnin yhdellä tai useammalla reitillä, joilla sovelletaan näitä velvoitteita, on esitettävä etukäteen rahoitussuunnitelma, jossa osoitetaan, että ne pystyvät liikennöimään näillä reiteillä yhden vuoden ajan täyttäen asetetut velvoitteet,

- reittien liikennöintiin voivat osallistua kaikki lentoliikenteen harjoittajat, joilla on voimassaoleva toimilupa, jonka jäsenvaltio on myöntänyt yhteisön lentoliikenteen harjoittajien toimiluvista annetun neuvoston asetuksen (ETY) N:o 2407/92 mukaisesti,

- reittien erityisluonteen vuoksi liikenteenharjoittajien on osoitettava, että suurin osa kyseisillä reitillä palveluksessa olevasta lentohenkilökunnasta puhuu ja ymmärtää portugalia,

- lentoliikenteen harjoittajien on haettava 30. marraskuuta 2001 mennessä yhden tai useamman reitin liikennöintiä asetettujen velvoitteiden mukaisesti vaatimatta korvausta,

- jos lentoliikenteen harjoittaja keskeyttää kyseisten reittien liikennöinnin antamatta edellä mainittua julkisen palvelun velvoitteiden mukaista keskeyttämistä koskevaa ennakkoilmoitusta tai jos edellä mainittuja velvoitteita ei täytetä, hallintoviranomaiset voivat määrätä liikenteenharjoittajalle sakkoja.

Yhteisön lentoliikenteen harjoittajille ilmoitetaan, että kansallinen siviili-ilmailulaitos (INAC) vastaa asetettujen julkisen palvelun velvoitteiden noudattamisen valvonnasta.